**איז'יקו מטייל בג'ונגל**

**מאת: יעקב קורי**

**איירה: הלנה גת**

**ערכה: שירלי גרפונקל**

**הספר מוקדש באהבה עזה לנכדים המקסימים שלי,**

**עידו שתרם לעלילה, תומר, דורון, אופיר, נגה, איתי, נועם ויעל.**

**מבוא**

כבר עשרות שנים מספר יעקב קורי סיפורים מופלאים לילדיו שירלי, אמיר ויוסי, לנכדיו עידו, נועם, יעל, נגה, איתי, תומר, דורון, אופיר – סיפורים מתוך האודיסיאה על יוליסס הגיבור, פוסידון הרשע המתנכל לו, הקיקלופ שרוצה לאכול את יוליסס וכמובן קליפסו וקירקה שפיתו אותו להישאר אצלן ולשכוח מאשתו האהובה פנלופה ומבנו הקטן טלמקוס.

סיפורים על מקס ומוריץ, כספיון, עליסה בארץ הפלאות, והרבה סיפורי ילדים מתוך ספריה גדולה של ספרי ילדים.

אך הסיפור היפה מכולם היה סיפור על הג'ונגל שבו שוטטו ילד או ילדה קטנים ופגשו אינדיאנים נחמדים – ראש השבט הזקן גאגאראגה, הנכדים שלו החמודים גיגימושו וצ'יצ'יבאמבה, חיות הג'ונגל עם השמות המצחיקים שרובם נלקחו משפת הלאדינו – חאסטראפולה (שלומפר) האריה, סיסקרינה (לכלוכית) הג'ירפה, שולובולו (משוגע) הקוף...

הפליאו לעשות שירלי הקטנה ועידו הקטן שצירפו תכנים לעלילה כיד דמיונם הטובה. הסיפור מתבסס על טיול שערך יעקב באיקיטוס שבפרו על גדות נהר האמזונס ברגל בג'ונגל ובשיט סירות בנהר.

יעקב, שהיה במשא ומתן מתיש בלימה יצא באחד מסופי השבוע להתאוורר בטיסה לאיקיטוס.

על בסיס עובדתי זה המציא הוא סיפורים שמתרחשים עם ילדיו ונכדיו במעמקי הג'ונגל. שירלי המציאה שהיא מצטרפת לטיול כי היא מתחבאה מאחורי הכיסא של אביה בטיסה לאיקיטוס, היא דרשה מאביה שהחיות המפחידות האריה והנמר עם השיניים החדות ילכו לרופא השיניים על מנת שיעקור להם את השיניים ולא יאיימו יותר על הילדים הקטנים.

עידו המציא עוד ילד אינדיאני גוגומושו שהוא ילד סנדוויץ' בדיוק כמוהו. גם לא נראה לו שכל החיות טובות (עם או בלי שיניים) ועמד על כך שיתווסף עוד אריה רשע ששמו חאסטראפולאק. סבא קורי בדיוק שבר את כתפו השמאלית בדרכו לסינמטק אבל הוא החליט שזה לא הרואי מספיק ולכן סיפר לעידו שהוא שבר את הכתף במאבק יחד עם גאגאראגה נגד חאסטראפולאק שרצה לטרוף את עידו. אבל כשהלך לרופא אליל ששמו מליזינה (תרופה) והוא מרח לו משחת פלאים על הכתף, דרש עידו שמליזינה ימרח את המשחה גם על שיני גאגאראגה שנשברו בזמן המאבק נגד האריה הרשע. ובסוף הסיפור, חייב את סבו שתיערך סולחה והאריה הרע חאסטאפולאק והנחש הרשע ביסליחיסטי יחזרו למוטב ויהיו טובים.

בדמיונו הפורה הוסיף עידו עלילות וסיפורים גם בספרים אחרים, כמו כאשר סיפר לו סבא קורי את הסיפור על כספיון מתוך הספר של פאול קור, סיפור שהוא סיפר לכל נכדיו שמאוד אהבו אותו.

אבל עידו בן השלוש כל כך התלהב מהספר שכשהפך את אחד העמודים הוא נקרע.

סבא קורי כעס מעט (הוא עדיין משתייך לאסכולה הישנה שכועס על מעשי שובבות ולא מחבק את הילד הקטן חזק חזק ואומר לו שזה בסדר) ושאל אותו למה הוא קרע את הדף. עידו ענה לו באופן ספונטאני שלא הוא קרע את הדף. הסבא שאל אותו: "אז מי קרע את הדף סבתא שלי?" ועבר לסדר היום.

כעבור מספר דקות שאל עידו את סבו כבדרך אגב: "סבא, איך קראו לסבתא שלך?", הסבא שלא חשד בכלום ענה לו "שרה". "ואיפה שרה גרה?" שאל עידו. "היא לא גרה, היא מתה ועלתה לשמיים". "אבל איפה היא גרה בשמיים?" המשיך עידו. "על הענן" ענה הסבא, שהמשיך לספר לו עוד ועוד את כספיון.

כאשר הגיעו שוב לדף הקרוע, שאל סבא קורי את עידו: "מי קרע את הדף?" ועידו ענה לו בו במקום בבטחון רב: "סבתא שלך שרה, שגרה על הענן, כי היא לא אוהבת לקרוא ספרים אלא לקרוע אותם!" אפשר היה להמשיך ולהפליג בשבחי אמרות השפר של הילדים והנכדים המקסימים שסבתא רותי רושמת באדיקות בתוך מחברת עבת כרס והיא חושבת להוציא אותן לאור בבוא היום.

בשלב זה נודה לכולם, ליוסי ואמיר הבנים של יעקב ורותי קורי והאח של שירלי קורי (גרפונקל) שדמיונם הפורה הביא את יוסי להיות ארכיטקט "ירוק" ולתכנן בניינים מרהיבים ביופיים ובקיימות שלהם, ואת אמיר לחשוב מחוץ לקופסה ולהמציא כעשרה פטנטים בחברות היי טק בעמק הסיליקון.

נודה גם לנכדים המקסימים: תומר הבכור בן ה- 16 הלומד בכיתה טכניונית, דורון הגיטריסט המוכשר הלומד בבית הספר רעות לאומנויות, אופיר הקטן עם האינטיליגנציה הרגשית הגבוהה, כולם בניהם של יוסי ונירה קורי. נגה קורי המפליאה בנגינה בכינור ובאילתורים בפסנתר, איתי ששר ורוקד כמו מקצוען, ילדיהם של אמיר ואלה קורי. נועם דויד הספורטאי המושלם שלא מפסיד אף משחק כדורגל, עידו שפרט לכישוריו הספרותיים הוא גם שחקן, ויעלי הקטנה – חריפה מאין כמותה שעליה ניתן לאמר - זאת הקטנה גדולה תהיה, כולם ילדיהם של שירלי ורוני גרפונקל.

תודה גם להלנה גת הציירת המדהימה שאיירה את הספר, לעורכת הספר שירלי קורי גרפונקל שעיסוקה בספרי ילדים הוא בזמן הפנוי שאין לה מעבודה מאומצת ומצליחה בחברת היי טק.

תודה מיוחדת לאמא/סבתא רותי קורי שהוותה את ההשראה לכתיבת הספר.

אבא/סבא יעקב קורי - פרט לסיפורי הילדים שסיפר עבד במשרות בכירות בחברות היי טק, עשה דוקטורט באתיקה עסקית, כתב 10 ספרים אקדמיים, רומן ומחזה, ושיתף אלפי סטודנטים באירועים/סיפורים על דילמות אתיות מהחיים.

**\*\*\* הסיפור הוא בדיוני לחלוטין ונועד רק לשעשוע.**

**אין למצוא בו אמת הסטורית, גיאוגרפית או אפילו מוסר השכל.**

**איז'יקו קם בבוקר גשום וחשוך וממש לא התחשק לו ללכת לגן הילדים.**

**הוא קפץ לסבא שלו פאפו שגר בדירה הסמוכה וביקש ממנו שייקח אותו לטיול.**

**פאפו אמר לאיז'יקו שהם נוסעים לג'ונגל לבקר את החבר שלו גאגאראגה, מנהיג האינדיאנים בחבל האמאזונאס, כי יש לו שני נכדים מקסימים גיגימושו הבכור וצ'יצ'יבאמבה הקטנה.**

**איז'יקו מאוד שמח על הטיול המקסים אבל ביקש שיהיה לגאגאראגה עוד נכד בשם גוגומושו, ילד סנדוויץ' כמוהו.**

**איז'יקו ופאפו טסו במטוס ענק לפרו בדרום אמריקה והמשיכו במטוס קטן לאיקיטוס, לחוף האמאזונאס.**

**כל הדרך הם לא שמו לב שסבתא נונה התחבאה מאחורי הכסא במטוס, כי היא לא רצתה שבעלה ונכדה יטיילו לבד באמאזונאס בלי שתשמור עליהם.**

**רק כשהגיעו לאיקיטוס היא יצאה מהמחבוא ואמרה להם שגם היא באה לטיול.**

**בג'ונגל ירד גשם זלעפות והשלושה נרטבו עד לשד עצמותיהם. אחרי שעה של הליכה בתוך הבוץ, הגיעו עייפים מאוד לבקתה של גאגאראגה.**

**גאגאראגה היה זקן מאוד, והוא מאוד שמח על האורחים החשובים. אחרי שעשה להם הכרה עם שלושת הנכדים שלו, הוא הזמין אותם לארוחת מלכים עם פירות אקזוטיים. לארוחה הצטרפו בהמשך טרונצ'ו, המורה האינדיאני, ובוצ'וקצ'ולוקה המורה האינדיאנית. הם אף התחילו ללמד את האורחים מילים שימושיות באינדיאנית קצ'ואה: דיאה/יד, דיבה/גשם, דיואו/כלב, דיוקסו/תולעת, דיואו/שורש ולבסוף הנזה/שמיים. אך האורחים העייפים נרדמו תוך כדי ההרצאה המלומדה.**

**למחרת, העיר אותם גאגאראגה עם הזריחה ואמר להם שזו השעה היפה ביותר לטייל בג'ונגל.**

**התחנה הראשונה הייתה אצל הפיל הענק גריליסאמבה.**

**הפיל שאג כמה שאגות שמחה כי תמיד אהב להכיר חברים חדשים. הוא העלה עם החדק שלו את נונה שצרחה בכל כוחה שהיא מפחדת, אבל כשפאפו ואיז'יקו הצטרפו והחזיקו בה היא נרגעה.**

**לגריליסאמבה היו תוכניות משלו להנעים את הטיול לחבריו החדשים.**

**הוא פתח בדהרה ורץ לנחל וכשהמים הגיעו עד המותניים, הצטרפו אליהם בשחיה גוגומושו, גיגימושו וצ'יצ'יבאמבה.**

**גאגאראגה נשאר על החוף כי היה זקן מדי בשביל להשתעשע יחד עם הפיל. הוא קרא לפיל לחזור מהר ליבשה כי חשש לשלומם של האורחים שלו.**

**הילדים האינדיאנים הדליקו מדורה גדולה בשביל להתייבש ורקדו ריקודים עליזים מסביב לאש.**

**בחוסר רצון חזר הפיל והוריד את החברים החדשים שלו שראשם היה עדיין סחרחר.**

**לפתע שמעו שאגה אדירה, היה זה חאסטראפולה האריה הטוב שהתעורר מהרעש שעשה גריליסאמבה בדהרה שלו ובא לראות מי מחולל את המהומה.**

**גאגאראגה עשה לו הכרה עם שלושת האורחים שבהתחלה קצת חששו אבל מהר מאוד התחברו לאריה.**

**איז'יקו היה בעננים, כל חייו חלם להיות חבר של אריה ולהיות גיבור כמוהו, והוא התחפש כל שנה לאריה שהפחיד את כל החברים שלו לגן ובמיוחד את הבנות.**

**אבל הוא לא ניחש מה עומד לקרות. מהעצים העבותים קפץ לקראתם חאסטראפולאק האריה הרע שרצה לטרוף אותו.**

**מייד קפצו פאפו וגאגאראגה לעזרתו ונאבקו עם האריה הרע, ששבר כמה שיניים למנהיג האינדיאנים ואת הכתף השמאלית של הסבא הגיבור של איז'יקו הקטן.**

**כשחזרו לבקתה של גאגאראגה, הוא מרח משחת פלאים, העשויה מקוקוס ואננס, על כתפו השבורה של פאפו, ולמרבה הפלא הכתף נרפאה ופאפו חיבק בחום את נונה שמאוד דאגה לשלומו.**

**גאגאראגה מרח את המשחה גם על שיניו שצמחו מחדש והתנצל בפני פאפו. הוא אמר לו שכל החיות בג'ונגל חברות שלו, למעט חאסטארפולאק האריה הרע והנחש ביסליחיסטי, שצריך מאוד להיזהר מההכשה שלו.**

**למחרת יצאו גוגומושו ואיז'יקו לטייל לבדם, מבלי ליידע את האחרים וכשטיפסו על העצים הם פגשו את כל משפחת הקופים – שולובולו הקוף הענק, שאלאבאלה הקופה ושיליבילי הקופיף.**

**הילדים הקטנים שיחקו עד הערב עם הקופים וקפצו מעץ לעץ ולא שמו לב שירד הלילה על הג'ונגל.**

**בינתיים המבוגרים חיפשו אחריהם ללא הצלחה.**

**גוגומושו אמר לאיז'יקו שלא יפחד כי הוא מכיר היטב את הדרך הביתה.**

**אך הם שמעו רעש חשוד בין העצים ושני אורות נצצו בחושך העבות. כשהתקרבו, ראו שהיה זה איבו הינשוף שזיהה מיד את גוגומושו ואמר לו שהוא יוביל אותם חזרה הביתה.**

**בתום שעה ארוכה הגיעו עייפים מאוד לבקתה האינדיאנית וננזפו קשות על ידי הגדולים.**

**איז'יקו הלך לישון ושקע מיד בשינה עמוקה, אך הוא התעורר בבהלה כשהרגיש שחיה זוחלת על הבטן שלו.**

**היה זה ביסליחיסטי הנחש שרצה להפריע את השמחה של אויביו האינדיאנים ואורחיהם.**

**כשהוא עמד להכיש את איז'יקו תפשה אותו בגרונו נונה וכך הצילה את חיי נכדה האהוב. איזה מזל שהיא באה אתם, אחרת היה קורה אסון.**

**כולם התעוררו למשמע הצעקות וכבר לא יכלו להירדם מרוב התרגשות.**

**גאגאראגה אמר להם שאם כך הם ילכו לבקר את החבר שלהם טיטיטאטה הנמר.**

**איבו הצטרף להולכים כשהוא יושב על ראשו של איז'יקו, על ראשו של גוגומושו השתכן תוכילורו, התוכי בעל אלף הצבעים, שכל הזמן דיבר אתם בשפת האינדיאנים ובספרדית.**

**אך טיטיטאטה לא היה במאורה שלו כי היה רעב ויצא לצוד.**

**הוא חיפש את סיסקרינה הג'ירפה וזה לא היה קשה כי ראשה הזדקר גבוה גבוה. הוא החל לרוץ אחריה, אך לשמע הצעקות מיהר גאגאראגה להציל את סיסקרינה ונזף בטיטיטאטה.**

**גם אל תאכל את שושולרו החילזון ושושולרה החילזונה החמודים, אמר לו, תאכל רק את מוחולו העכביש, ואוי לך אם תאיים על החברות שלי.**

**האינדיאנים וחיות הג'ונגל מאוד נהנו לאכול עכבישים, שגיוונו את ארוחות הפירות שגדלו בשפע ביערות.**

**לפתע, החלה האדמה לרעוד וכולם פחדו שזאת רעידת אדמה, אך היה זה רק משהשאול הדינוזאור שיצא להתאוורר קצת בלילה הקריר.**

**איז'יקו השובב ניצל את ההזדמנות לקפוץ על הגב של משהשאול, ששיחק אתו כי הוא אהב אנשים ולא היה מסוכן, באוכלו רק עשבים.**

**עד מהרה הצטרפו למשחק גם גוגומושו, גיגימושו וצ'יצ'יבאמבה.**

**הם נשארו כל הלילה לשחק עם החברים החדשים והישנים שלהם, עם הדינוזאור משהשאול, הינשוף איבו והתוכי תוכילורו, שלימד אותם משפטים שימושיים בשפת האינדיאנים.**

**עם בוקר התקרב אליהם זורזובי הטווס שהתגנדר בעשרות צבעי הנוצות שלו.**

**הוא אמר להם שמסוכן להתרחץ בנחל כי ראה שם את קוקורוקו התנין, קאקאראקה התנינה וקיקיריקי התנינון.**

**גוגומושו צחק בפה מלא ואמר לזורזובי כי התנינים גם הם חברים שלהם.**

**גאגאראגה מאוד אהב את קאקאראקה כי היו להם שמות דומים ולא פעם עלה על גבה לטייל בנחל האמזונס.**

**הוא הזמין את פאפו ונונה לעלות על הגב של קוקוקורו ואת הילדים הקטנים לעלות על הגב של קיקיריקי.**

**הם בילו על גב התנינים כל הבוקר וכשחזרו ליבשה הם פגשו עוד חברות - את מוקוס הלטאה ואת דוררה הצבה.**

**איז'יקו הציע לחברות החדשות שלו לעשות תחרות ריצה ומי שיזכה יקבל במתנה קוקוס.**

**מוקוס פתחה בזחילה מהירה ואחריה צעדה בצעדים קטנים דוררה. איז'יקו נתן להן להתקדם הרבה ואז פתח בריצה מהירה. ברגע האחרון הוא השיג אותן וזכה בקוקוס.**

**דוררה אמרה לו שבכל מאה השנים שהיא חיה בג'וגנגל היא לא פגשה כזה ילד חמוד.**

**אבל איז'יקו הרגיש רע, הוא לא היה רגיל למאכלים החריפים של האינדיאנים והיו לו כאבי בטן חזקים.**

**גאגאראגה לקח אותו לרופא האליל מליזינה שהיה צבוע בעשרות צבעים זוהרים ועל ראשו נוצות בכל צבעי הקשת.**

**מליזינה מרח על בטנו של איז'יקו את משחת הפלאים המרפאה כל מחלה וגם הוא נרפא כמו פאפו כששבר את הכתף שלו.**

**ביום האחרון שלהם בג'ונגל הלכו גוגומושו ואיז'יקו לבקר עוד חברים, את חאפטונה הקרנפה ואת שאמארס סוס היאור ושיחקו אתם שעות רבות.**

**לפתע התנפלו עליהם להקה של צבועים ובראשם המנהיג צ'ומבוסלומבוס. חאפטונה הסתערה עליהם וקאראראקה התנינה חשה לעזרתה, אבל הם כמעט הכריעו אותן.**

**רק היריות באויר של השוטרת באשיבוזוקה הפסיקו את המהומה, אשר לא הפריעה את שלוותו של שאמארס, שישן לו שנת ישרים אחרי שהשתעשע עם הילדים.**

**בלילה עשה גאגאראגה מדורה גדולה בחצר וכל החיות באו ליהפרד מהאורחים.**

**אפילו ביסליחיסטי וחאסטראפולאק היו בין האורחים והבטיחו בצורה חגיגית שמעכשיו הם יהיו חיות טובות כמו כולם.**

**מסביב למדורה רקדו האינדיאנים שהיו צבועים בצבעים זוהרים על גופם יחד עם החיות של הג'ונגל, אך הרקדנית הכי טובה הייתה באשיבוזוקה השוטרת.**

**שאמאתאדג'יה, המתופפת, עשתה רעש אימים שלווה בקריאות קרב של האינדיאנים, בנהמת החיות ובצעקות השמחה של הילדים הקטנים.**

**לפני שחזרו הביתה, גאגאראגה לקח את האורחים שלו לטיסה מעל הג'ונגל בכדור פורח. אחרי הטיסה הם עלו על מטוס קטן שהביא אותם ללימה. איז'יקו שמאוד אהב לטוס נהנה שבאותו יום הספיק לטוס בכדור פורח, מטוס קטן ומטוס גדול שהחזיר אותם הביתה.**

**במטוס הודה איז'יקו לפאפו ולנונה על הטיול המופלא בג'ונגל והבטיח להם שכשהוא יהיה גדול ייקח גם אותם לטיול מסביב לעולם.**

**כשהם אמרו לו שהם כבר יהיו מאוד זקנים, קרץ להם איז'יקו ואמר שהוא לקח ממליזינה שתי קופסאות של משחת הפלאים שיוכלו למרוח בהן את גופם ולהישאר צעירים לנצח.**

**מפתח השמות:**

**איז'יקו, הילד IJIKO**

**פאפו, הסבא של איז'יקו PAPU**

**גאגאראגה, מנהיג האינדיאנים GAGARAGA**

**אמאזונאס, הנחל AMAZONAS**

**גיגימושו, הנכד האינדיאני הבכור GIGIMUSHU**

**צ'יצ'יבאמבה, הנכדה האינדיאנית הקטנה CHICHIBAMBA**

**גוגומושו, הנכד האינדיאני הסנדוויץ' GUGUMUSHU**

**פרו, המדינה PERU**

**איקיטוס, העיר IQUITOS**

**נונה, הסבתא של איז'יקו NONA**

**טרונצ'ו, המורה האינדיאני TRONCHO**

**בוצ'וקצ'ולוקה, המורה האינדיאנית BUCHUKCHULUKA**

**קצ'ואה, שפת האינדיאנים בפרו QUECHUA**

**דיאה, יד DYE'E**

**דיבה, גשם DYEB'E**

**דיואו, כלב DYO'O**

**דיוקסו, תולעת DYOXU**

**דיואו, שורש DYU'U**

**הנזה, שמיים HENSE**

**גריליסאמבה, הפילGRILISAMBA**

**חאסטראפולה, האריה הטוב HASTRAPULA**

**חאסטראפולאק, האריה הרע HASTRAPULAK**

**ביסליחיסטי, הנחשBISLIHISTI**

**שולובולו, הקוף הענקSHOLOBOLO**

**שאלאבאלה, הקופהSHALABALA**

**שיליבילי, הקופיףSHILIBILI**

**איבו, הינשוףIBU**

**טיטיטאטה, הנמר TITITATA**

**תוכילורו, התוכיTUKILORO**

**סיסקרינה, הג'ירפהSISKERINA**

**שושולרו, החילזון SHUSHULERO**

**שושולרה, החילזוןSHUSHULERA**

**מוחולו, העכביש MUHULU**

**משהשאול, הדינוזאורMOSHESHAUL**

**זורזובי, הטווסZURZUVI**

**קוקורוקו, התניןKOKOROKO**

**קאקאראקה, התנינהKAKARAKA**

**קיקיריקי, התנינון KIKIRIKI**

**מוקוס, הלטאהMOKOS**

**דוררה, הצבהDURERA**

**מליזינה, רופא האלילMELIZINA**

**חאפטונה, הקרנפהHAFTONA**

**שאמארס, סוס היאורSHAMARES**

**צ'ומבוסלומבוס, מנהיג הצבועים CHOMBOSLOMBOS**

**באשיבוזוקה, השוטרת BASHIBUZUKA**

**שאמאתאדג'יה, המתופפת SHAMATADJIA**